Slut med at tjene sorte penge på Airbnb

I dag førstebehandler Folketinget en ny lov, der skal sikre, at danskerne betaler skat af indtægterne fra deletjenester som Airbnb. Vedtages loven, som ventet, vil Airbnb begynde at dele sin kunders indkomstdata fra 1. juli 2019, fortæller selskabet i en pressemeddelelse.

– Vi ønsker at være en god samarbejdspartner, og vi vil gerne bruge vores platform til at hjælpe med at styrke deleøkonomien i Danmark, skriver Hadi Moussa, General Manager Northern Europe, i pressemeddelelsen.

28.000 kroner skattefrit

Airbnb har længe været en torn i øjet på staten, da udlejere uden problemer har kunnet undlade at indberette udlejeindtægter – og dermed snyde i skat. Den nye lov, der har støtte fra regeringen, Dansk Folkeparti og De Radikale, betyder, at værter vil kunne tjene 28.000 kroner skattefrit om året på udlejning af egen bolig via tjenesten. Udlejer man derimod via en tjeneste, der ikke deler indkomstdata, vil beløbet bare være 11.000 kroner.

Ifølge pressemeddelelsen er der i omegnen af 39.000 danskere, der udlejer deres bolig via tjenesten og de har typisk en indtægt på 15.000 kroner årligt, fordelt på 23 udlejninger.

Slut med at tjene sorte penge på Airbnb